Document ID: 32002D0877

Padomes lēmums
(2002. gada 5. novembris)
par Nolīguma saprašanās memoranda veidā starp Eiropas Kopienu un Brazīlijas Federatīvo Republiku par pasākumiem tirgus pieejas jomā attiecībā uz tekstilizstrādājumiem un apģērbiem parakstīšanu Eiropas Kopienas vārdā un pagaidu piemērošanu
(2002/877/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 133. pantu saistībā ar 300. panta 2. punkta pirmo un otro daļu,
ņemot vērā Komisijas priekšlikumu,
tā kā:
(1) Komisija ir apspriedusi Kopienas vārdā divpusējo nolīgumu saprašanās memoranda veidā par tekstilizstrādājumu tirdzniecību ar Brazīliju.
(2) Nolīgumu saprašanās memoranda veidā parafēja 2002. gada 8. augustā.
(3) Nolīgums saprašanās memoranda veidā jāparaksta Kopienas vārdā.
(4) Lai abas puses gūtu labumu tūlīt pēc attiecīgajiem paziņojumiem, šis nolīgums jāpiemēro pagaidu kārtā, pamatojoties uz savstarpīguma principu, līdz attiecīgās procedūras tā oficiālai noslēgšanai ir pabeigtas,
IR PIEŅĒMUSI ŠO LĒMUMU.
1. pants
Tā kā nolīgumu, iespējams, noslēgs vēlāk, ar šo Padomes priekšsēdētājs ir pilnvarots iecelt personas, kurām ir pilnvaras parakstīt Eiropas Kopienas vārdā nolīgumu saprašanās memoranda veidā par tekstilizstrādājumu tirdzniecību ar Brazīliju.
2. pants
Pamatojoties uz savstarpīguma principu, nolīgumu saprašanās memoranda veidā piemēro pagaidu kārtā, līdz attiecīgās procedūras tā oficiālai noslēgšanai ir pabeigtas.
Nolīguma teksts ir pievienots šim lēmumam.
3. pants
1. Saskaņā ar Padomes 1993. gada 12. oktobra Regulas (EK) Nr. 3030/93 par kopīgiem noteikumiem konkrētu tekstilizstrādājumu importam no trešām valstīm [1] 17. pantā minēto procedūru Komisija var ieviest izmaiņas divkāršas pārbaudes režīma piemērošanā konkrētiem produktiem pēc pārrunām ar Brazīliju atbilstoši saprašanās memoranda 6. punktam.
2. Ja Brazīlija no savas puses nepilda saistības, uz kurām attiecas saprašanās memoranda 2. un 5. punkts vai tam pievienotais papildu protokols, Komisija atkārtoti piemēro kvotu režīmu saskaņā ar Regulas (EK) Nr. 3030/93 17. pantā minēto procedūru.
4. pants
Šis lēmums stājas spēkā nākamajā dienā pēc publicēšanas Eiropas Kopienu Oficiālajā Vēstnesī.
Briselē, 2002. gada 5. novembrī

Labels: 1
5
3
18
15